b"\n_START_ARTICLE_\nJos\xc3\xa9 Mar\xc3\xada de Oriol y Urquijo\n_START_SECTION_\nBiografia\n_START_PARAGRAPH_\nEra descendent d'una fam\xc3\xadlia vinculada al carlisme. Era fill de Jos\xc3\xa9 Luis de Oriol y Urig\xc3\xbcen, important arquitecte i financer del sector el\xc3\xa8ctric i ferroviari i diputat conservador del sector d'Antoni Maura. Es va casar amb Maria de Gracia Ybarra Lasso de la Vega, i van tenir set fills: Mar\xc3\xada de Oriol Ybarra (casada amb el duc de San Miguel), Jose Luis (futur president de Talgo, casat amb Maria Jes\xc3\xbas Fabra (marquesa del Masnou), Mar\xc3\xada de Gracia, Miguel, I\xc3\xb1igo (futur president d'Hidroel\xc3\xa8ctrica Espanyola), Carlos i Bego\xc3\xb1a. _NEWLINE_Estudi\xc3\xa0 amb els jesu\xc3\xaftes de Chamart\xc3\xadn i es llicenci\xc3\xa0 en enginyeria industrial a Madrid en 1929. Recentment acabada la carrera va ser nomenat conseller d'Hidroel\xc3\xa8ctrica Espanyola (actualment Iberdrola), la companyia que va fundar l'enginyer Urrutia.  _NEWLINE_En proclamar-se la Segona Rep\xc3\xbablica Espanyola es va vincular al carlisme i fou membre de la Junta Basco-Navarresa de Comuni\xc3\xb3 Tradicionalista en 1932, per\xc3\xb2 don\xc3\xa0 suport a la revista Acci\xc3\xb3n Espa\xc3\xb1ola i mantingu\xc3\xa9 contactes amb Jos\xc3\xa9 Antonio Primo de Rivera._NEWLINE_En fracassar el cop d'estat del 18 de juliol de 1936 aconsegu\xc3\xad escapar a la zona franquista i el novembre de 1936 assol\xc3\xad el grau d'alferes provisional. S'enrol\xc3\xa0 en el Requet\xc3\xa9 alab\xc3\xa8s i form\xc3\xa0 part de la Junta Carlina de Guerra, dirigint Radio Requet\xc3\xa9. Alhora dirig\xc3\xad El Pensamiento Alav\xc3\xa9s, des d'on el 1937 defens\xc3\xa0 la unificaci\xc3\xb3 de falangistes i carlins en una sola for\xc3\xa7a, FET de las JONS, ra\xc3\xb3 per la qual alguns carlins el consideraren un tra\xc3\xafdor a la causa. Des de finals de 1937 fou membre del Consell Nacional de FET de las JONS i cap de la falange a Biscaia de 1937 a 1941, on va fer informes sobre un total de 80.000 persones. El 1939 fou nomenat vocal de la junta pol\xc3\xadtica del Consejo Nacional del Movimiento, ra\xc3\xb3 per la qual fou denostat per Manuel Fal Conde._NEWLINE_L'11 d'abril de 1939 fou nomenat alcalde de Bilbao. Durant el seu curt mandat es caracteritz\xc3\xa0 per la imposici\xc3\xb3 de la visi\xc3\xb3 pol\xc3\xadtica del nou r\xc3\xa8gim en tots els \xc3\xa0mbits del municipi, donant a les festes un aire localista i \xe2\x80\x9cpatri\xc3\xb2tic\xe2\x80\x9d. Per\xc3\xb2 els falangistes l'acusaren de tenir \xe2\x80\x9cpoc esperit falangista\xe2\x80\x9d i va dimitir a finals de gener de 1941. Va intentar apropar postures entre mon\xc3\xa0rquics i carlins. Aix\xc3\xad el 1943 propici\xc3\xa0 un apropament entre carlins (comte de Rodezno) i Joan d'Espanya, i el 1945 va fer de mitjancer entre Joan d'Espanya i Franco._NEWLINE_Des del punt de vista empresarial, fou president d'Iberdrola des de 1941 fins a 1985 (que se li va cedir al seu fill I\xc3\xb1igo). Va contribuir a la fundaci\xc3\xb3 d'NESA (Unitat El\xc3\xa8ctrica S.A.) en 1944, agrupant les empreses productores i distribu\xc3\xafdores d'energia el\xc3\xa8ctrica d'Espanya. Va ser President d'aquesta Societat en dues ocasions, completant els 8 anys de mandat. Tamb\xc3\xa9 va ser president de Centrals Nuclears, Conseller de Banesto, d'Uni\xc3\xb3 El\xc3\xa8ctrica Fenosa, de Bandesco i de moltes altres. _NEWLINE_Fou procurador a Corts Espanyoles de 1955 a 1977, des d'on defens\xc3\xa0 els seus interessos corporatius i personals. Es va oposar totalment a la transici\xc3\xb3 democr\xc3\xa0tica. Fou un dels 59 procuradors que el 18 de novembre de 1976 a les Corts Espanyoles votaren en contra de la Llei per a la Reforma Pol\xc3\xadtica que derogava els Principios Fundamentales del Movimiento._NEWLINE_Va ser segrestat pels GRAPO el dia 11-12-1976 i alliberat per la policia el 11-2-1977."